Publication: Magyar Közlöny
Issue: MK-1999-18 (Year: 1999, Number: 18)
Era: 1990-2004
Section: A 60/1994. (XII. 24.) AB határozat indokolása ugyanúgy
Paragraph Index: 1052

2. Az EKA tárgyalásaira, a helyzet logikája alapján érthetően, sokkal inkább a konszenzus keresése, semmint a „pártoskodás” volt a jellemző. A demokratikus pártrendszer kialakulása idején, amikor a szabad választás távolinak látszik, még nem a versengés jellemzi az EKA belső viszonyait; az élesebb vitákkal — politikai érettségüket bizonyítva — az akkor kialakuló pártok megvárták a jogállami közjogot. A résztvevők — a vita általam megismert részében — a tisztelet hangján beszéltek egymással. Volt rá eset, hogyha valaki okkal, ok nélkül elragadtatta magát, elnézést kért partnerétől. A jelenlevők inkább az eszmetársnak és szövetségesnek, semmint a riválisnak kijáró nagyon is mérsékelt hangon szólították meg egymást. A 150 órás vita részleges ismerete alapján is úgyszólván kizárható, hogy a résztvevők egymásnak személyiségi jogi sérelmet okoztak volna. Ez az ügy megítélése szempontjából lényeges körülmény természetesen nem érinti a részvevőknek a nyilvánossággal kapcsolatos személyiségi jogait. Fontos az is, hogy különösen az EKA véleményformáló személyiségei részéről elég jól elválik a képviselt szervezet politikai tartalmú nyilatkozata a személyes vélemények közlésétől. Erre számos és pontosan használt formulát használtak. Példának a ’89 július 6-i ülés: „Eddig terjed a felhatalmazásunk.” (Antall József) „Nekünk testületi álláspontunk van.” (Orbán Viktor) „Ebben nincs hivatalos álláspontunk.” (KDNP képviselője) És így tovább... Az EKA tagjai szervezeteket képviseltek, állásfoglalásaik mint szervezetük véleménye jelent meg, a magánjellegű meg- 1999/18/II. szám nyilvánulások a vita során és utólag is elkülönülnek, akár „véleményem szerint”, „úgy gondolom”-szerű fordulatok, akár a kontextus alapján. A Szabad György képviselő úr által említett „magánvélemény kifejtése” és „közszereplés” elválasztása tehát a felvételek alapján lehetséges. A felvételek áttekintése, melynek célja a magánvélemény kifejtésének leválasztása a politikai szervezetek nevében történt véleménynyilvánítástól, azon vélelem alapján történhet, hogy mivel a résztvevők szervezetek képviseletében jártak el, általában közszereplőként, nem pedig magánszemélyként nyilvánítottak véleményt. V. A vizsgálat eredményeként az alábbi ajánlásokat teszem: — Az EKA, mint az alkotmányos jogállam megteremtésének folyamatában politikai irányítószerepet játszó szervezet, az e szerephez egyértelműen kötött megnyilvánulásaiban közfeladatot ellátó szervnek tekintendő. Ez annyit jelent, hogy az EKA ülésein az akkor már működő szervezetek, pártszerű alakzatok politikai-közjogi álláspontját tükröző nyilatkozatok, felszólalások megismerhetőek, azaz közérdekű adatnak minősülnek. A nyilvános változat elkészítése az iratot őrző közgyűjtemény feladata. — A felvételek teljességének kutathatósága, illetve nyilvánossága érdekében javaslom, hogy a Széchényi Könyvtár főigazgatója ismét keresse a résztvevőket. Az esetleg immár ismételten nem nyilatkozó egykori résztvevők beleegyező nyilatkozatától, az erre való figyelmeztetés után, el lehet tekinteni. Ez a kifejezett tiltakozás érvényét nem érinti. — A felvételek az eredetivel azonos minőségű, csorbítatlan másolatainak — természetesen nem a Széchényi Könyvtár által már jogszerűen megvásárolt kópiáknak — a Magyar Országos Levéltárban van a helyük, az iratok keletkezésétől számított tizenöt év elteltével pedig az iratok teljességének kutathatóságát az Ltv. 23. §-ának feltételei szerint biztosítani kell akkor is, ha a kutathatósághoz az érintettek nem adták beleegyezésüket. A kutató a személyiségi jogokat az Avtv. és a Ltv. szerint tiszteletben tartja. — A résztvevők beleegyezése esetén a felvételek a határidő lejárta előtt is kutathatóak, illetve nyilvánosságra hozhatóak. — Azok a felvételek, amelyek jogszerűen már nyilvánosságra kerültek, idézhetők. — Az állam a felvételeket történeti, kulturális értékük miatt köteles megóvni. Ennek érdekében javasolom, hogy a Fekete Doboz Alapítvány és a Magyar Országos Levéltár kezdeményezze, hogy a művelődési és közoktatási miniszter nyilvánítsa a felvételeket védett levéltári anyaggá. A Magyar Országos Levéltár a felvételekről az Ajánlás 3. pontjában foglaltak teljesíthetősége érdekében készítsen az eredetivel azonos kép- és hangminőségű biztonsági másolatot. Budapest, 1997. szeptember 1. Dr. Majtényi László (466/A/1996) Közfeladatot ellátó szerv tevékenységére irányuló tudományos kutatás eredményének nyilvánosságáról szóló adatvédelmi biztosi a j á n l á s I. Az Országos Foglalkoztatási Alapítvány (OFA) által a munkahelymegtartó támogatási programok szakmai értékelésével megbízott Munkaügyi Kutatóközpont kutatásvezetője indítvánnyal fordult hivatalomhoz, melyben állásfoglalásomat kérte arra vonatkozóan, hogy az OFA jogszerűen zárkózik-e el a kutatás eredményeinek nyilvánosságra hozatalától, a szakmai vita engedélyezésétől. A vizsgálat során az alábbiakat állapítottam meg: Az Országos Foglalkoztatási Alapítvány 1996 februárjában — zártkörű pályázat eredményeképpen — kutatási szerződést kötött a Munkaügyi Kutatóintézettel a Foglalkoztatási Alapból nyújtott munkahelymegtartó támogatások hasznosulásának vizsgálatára. A zárótanulmányt az OFA 1996. decemberi ülésén nem fogadta el, és a szerződés kikötéseire hivatkozva nem engedélyezte szakmai vitára bocsátását sem. Az időközben közalapítvánnyá átalakult szervezet új kuratóriuma a kutatók kérésére 1997 áprilisában ismét tárgyalta a szakmai vita engedélyezésének kérdését, és ismét elutasítóan foglalt állást. 1997 júniusában a Magyar Szociológiai Társaság Gazdaságszociológiai Szakosztálya fordult hasonló kéréssel az OFA-hoz, de elutasító választ kapott. Az Országos Foglalkoztatási Alapítvány (jelenleg: Országos Foglalkoztatási Közalapítvány) közfeladatot ellátó szerv. Az Országos Foglalkoztatási Közalapítványt a Magyar Köztársaság Kormánya a Munkaügyi Minisztériummal közösen, 1997. január 1-jei hatállyal, a Munkaügyi Minisztérium által alapított Országos Foglalkoztatási Alapítvány általános jogutódjaként hozta létre. A Közalapítvány célja a foglalkoztatás elősegítése és a munkanélküliség mérséklése érdekében, a foglalkoztatás elősegítéséről és a munkanélküliek ellátásáról szóló 1991. évi IV. törvényben, valamint a munkaügyi miniszter feladat- és

Source: https://magyarkozlony.hu/hivatalos-lapok/921b41142547d73306e92a3ce19e5e2814e9181c/dokumentumok/381dfdfdc00c0c63df14a5d66f5f783ef0600ffa/letoltes